तुम कुछ ही मुलाकातों में मुझ पर इतने आकर्षित हो गए थे कि अपनी दो साल पुरानी मंगेतर से सम्बन्ध तोड़ कर मुझसे विवाह करना चाहते थे. मैं मानती हूँ कि मैं भी तुम्हारे प्रति आकर्षित थी. सच तो यह है कि मैं पहली ही मुलाक़ात में तुम्हारे सोचने के ढंग से प्रभावित हो गयी थी. ओह, कितने प्रगतिशील विचार ओढ़ रखे थे तुमने? तुमने वही कहा जो मैं किसी पुरुष के मुंह से सुनना चाहती थी. नारी स्वतंत्रता और स्त्री पुरुष समानता की बातें किताबों में पढ़ते पढ़ते मैं तंग आ चुकी थी. अपने आस पास के जीवन में इन बातों को एक छलावे की तरह ही पाया था. किन्तु तुमने इतनी गंभीरता से इन बातों को मेरे सामने रखा था कि अचानक ही मुझे ये सब कितनी व्यवहारिक लगने लगी थीं.